Plaashuis gebrand ná Coligny-hofuitspraak‘n Skermskoot uit ‘n video van eNCA van die brandende huis. Woedende inwoners van Coligny in Noordwes het Maandag ŉ huis op ŉ nabygeleë plaas aan die brand gesteek nadat die hof twee mans van die dorp op borgtog vrygelaat het. Pieter Doorewaard (26) en Phillip Schutte (34) is albei vroeër op borgtog van R5 000 elk vrygelaat. Doorewaard en Schutte word aangekla van moord op Matlhomola Jonas Mosweu (16). Die mans beweer hulle het hom en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan vat. Een seun het weggehardloop en Mosweu het agterop die bakkie geklim. Volgens die beskuldigdes het Mosweu van die bakkie afgespring toe die voertuig om ŉ draai spoed verminder het en is later aan sy beserings dood. Die staat beweer Mosweu is van die bakkie af gegooi. Pieter Karstens, Doorewaard en Schutte se werkgewer, het aan Maroela Media gesê die huis wat aan die brand gesteek is, is sy buurman se huis op die plaas langs syne. Karstens het gesê hy weet nie hoekom hierdie huis juis geteiken is nie, aangesien die buurman nie ŉ verbintenis met Doorewaard of Schutte het nie. ‘n Skermskoot uit ‘n video van eNCA van die brandende huis. Volgens Karstens bly Doorewaard en Schutte nie op hierdie plaas of op sy [Karstens se] plaas nie. “Hierdie mense is ingelig. Hulle weet waar ons almal woon, hulle ken ons bewegings,” sê hy. Maroela Media verneem landerye is ook aan die brand gesteek. eNCA berig joernaliste is ook op die toneel aangeval. Brig. Sabata Mokgwabone, provinsiale polisiewoordvoerder in Noordwes, het gesê die meeste inwoners het ná die hofuitspraak voor die hof saamgedrom terwyl gemeenskapsleiers hulle toegespreek het. “Die mense is nie tevrede met die borgtoguitspraak nie, maar die meeste van hulle is kalm. Daar is enkele kriminele elemente wat gegaan het en na bewering ŉ huis aan die brand gesteek het, maar die situasie is nie buite beheer nie. Die meeste mense is ontevrede oor die uitspraak, maar nie gewelddadig nie,” het hy gesê. Hy het gesê niemand is in hegtenis geneem nie. Lees alle vorige berigte oor Coligny op Maroela Media.